ЕгъэджакIуэхэмрэ спортымрэ
Налшык къалэ егъэджэныгъэмкIэ и департаментымрэ мы IэнатIэм пэрытхэм я профсоюзымрэ зэгъусэу къызэрагъэпэща спорт зэхьэзэхуэхэр ехъулIэныгъэ яIэу зэфIэкIащ.
Спартакиадэм я зэфIэкI щагъэлъэгъуащ ди щыхьэрым и курыт еджапIэхэм- рэ сабий садхэмрэ я лэжьакIуэ 200-м. Я ныбжькIэ гупищу ягуэшри, ахэр зэпеуащ къэжэнымкIэ, къэлъэнымкIэ, къарукIэ зыIэтынымкIэ. ЕгъэджакIуэхэм я къалэ профсоюз комитетым и унафэщI Уэлджыр Татьянэ и псалъэм къыхигъэщащ, егъэджакIуэхэмрэ гъэсакIуэхэмрэ я мызакъуэу, школ хъумакIуэхэри техническэ лэжьакIуэхэри яфIэфIу зэпеуэхэм зэрыхэтамкIэ фIыщIэ лей абыхэми школ унафэщIхэми зэрахуэфащэр.
Налшык къалэ и сабий стадионым щызэхэта спартакиадэм и гуп зэпеуэхэм щытекIуащ курыт еджапIэ №26-нэр, етIуанэ увыпIэр къихьащ №6-нэ еджапIэм, ещанэр гимназие №4-м хуагъэфэщащ. ЕгъэджакIуэхэм зыкъыкIэрагъэхуакъым гъэсакIуэхэми: япэ увыпIэм прогимназие №34-м и сабий садыр, 2-нэм прогимназие №66-м, 3-нэм прогимназие №75-м я лэжьакIуэхэр щытщ. Зи закъуэу зэхьэзэхуахэм фIым я фIыжу зыкъыщагъэлъэгъуащ Чэрты Равидэ (СОШ №20), КIэнцIэлий Алеся (4-нэ гимназие), Лучниковэ Татьянэ (СОШ №18), Литванов Алексей (СОШ №26), Емкъуж Мурат (СОШ №5), Къуэшыкъуей Виталий (СОШ №31).
КъызэгъэпэщакIуэхэм фIыщIэ хуащIу я цIэ къраIуащ илъэс къэс спорт зэпеуэхэм псом нэхърэ нэхъ жыджэру зыкъыщызыгъэлъагъуэ 26-нэ курыт еджапIэм и егъэджакIуэхэмрэ абы и унафэщI Бэ-джий Замиррэ. Апхуэдэу фIыщIэ хуащIащ курыт школ №5-м щеджэхэу спартакиадэм хэтхэм я Iуэхур ядэзыIыгъахэм, зыгъэгушхуахэм.
Iуэхум къыхэжаныкIахэм ахъшэ саугъэтхэр, тыгъэ лъапIэхэр, щIыхь тхылъхэр иратынущ.
Жанхъуэт Зузэ.
